ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Ιουλίου 1991 σχετικά με τις χρηματοδοτικές παρεμβάσεις της Ομοσπονδιακής Δημοκρατίας της Γερμανίας υπέρ της βιομηχανίας άνθρακα το 1991 (Το κείμενο στη γερμανική γλώσσα είναι το μόνο αυθεντικό) (91/513/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι Η γερμανική κυβέρνηση, με επιστολές στις 4 Δεκεμβρίου 1990 και 22 Μαΐου 1991, γνωστοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2046/86/ΕΚΑΧ, τις χρηματοδοτικές παρεμβάσεις που προτίθεται να διενεργήσει υπέρ της βιομηχανίας άνθρακα κατά το 1991.

Δυνάμει της προαναφερθείσας απόφασης, η Επιτροπή αποφαίνεται για τα κατωτέρω χρηματοοικονομικά μέτρα:

- ενίσχυση για τις παραδόσεις άνθρακα και οπτάνθρακα προς τη βιομηχανία σιδήρου και χάλυβα της Κοινότητας ύψους 3 398,13 εκατομμυρίων γερμανικών μάρκων,

- ενίσχυση προβλεπόμενη στο πλαίσιο καθεστώτος που αποσκοπεί στη διατήρηση του εργατικού δυναμικού που εργάζεται στο υπόγεια ορυχεία (Bergmannsprδmie), ύψους 137 εκατομμυρίων γερμανικών μάρκων,

- ενίσχυση για τη χρηματοδότηση των κοινωνικών παροχών στη βιομηχανία άνθρακα ύψους 270,4 εκατομμυρίων γερμανικών μάρκων.

Τα προβλεπόμενα από τη γερμανική κυβέρνηση μέτρα υπέρ της βιομηχανίας άνθρακα ανταποκρίνονται στις διατάξεις του άρθρου 1 παράγραφος 1 της απόφασης. Η Επιτροπή οφείλει συνεπώς να αποφασίσει, δυνάμει του άρθρου 10 της απόφασης, κατά πόσο τα μέτρα πληρούν τους στόχους και τα κριτήρια που αναφέρονται στην εν λόγω απόφαση και κατά πόσο συμβιβάζονται με την εύρυθμη λειτουργία της κοινής αγοράς.

ΙΙ Βάσει των άρθρων 4 και 12 της απόφασης, επιτρέπεται στις επιχειρήσεις άνθρακα, στο μέτρο που χρειάζεται, να παρέχουν εκπτώσεις στις τιμές καταλόγων τους ή στο κόστος παραγωγής για παραδόσεις άνθρακα οπτανθρακοποίησης, οπτάνθρακα και άνθρακα που προορίζεται για έγχυση στην τροφοδότηση των υψικαμίνων της κοινοτικής βιομηχανίας σιδήρου και χάλυβα, εφόσον διενεργούνται στο πλαίσιο μακροπρόθεσμης σύμβασης. Οι εν λόγω εκπτώσεις δεν πρέπει να οδηγήσουν σε τιμές παράδοσης του κοινοτικού άνθρακα και οπτάνθρακα χαμηλότερες από εκείνες που θα μπορούσαν να ζητούνται για τον άνθρακα τρίτων χωρών και για τον οπτάνθρακα που προέκυπτε από άνθρακα οπτανθρακοποίησης τρίτων χωρών.

Από την 1η Ιανουαρίου 1989, οι αρχές που υπαγορεύουν τις ενισχύσεις τις οποίες εισηγείται η γερμανική κυβέρνηση, στις παραδόσεις άνθρακα και οπτάνθρακα προς τη βιομηχανία σιδήρου και χάλυβα της Κοινότητας βασίζονται σε σύστημα που στοχεύει στον καθορισμό ανωτάτων ορίων για τριετή περίοδο από την 1η Ιανουαρίου 1989 έως τις 31 Δεκεμβρίου 1991. Το προβλεπόμενο συνολικό ποσό ενισχύσεων για την περίοδο αυτή ανέρχεται σε 10 960 εκατομμύρια γερμανικά μάρκα ενώ οι συνολικές ποσότητες που καλύπτονται από αυτές τις ενισχύσεις θα πρέπει να ανέρχονται σε 69,8 εκατομμύρια τόνους άνθρακα.

Βάσει των αποφάσεων 90/199/ΕΚΑΧ (2) και 91/406/ΕΚΑΧ της Επιτροπής (3), η γερμανική κυβέρνηση εξουσιοδοτήθηκε να χορηγήσει, στο πλαίσιο του νέου συστήματος, ενισχύσεις στις παραδόσεις άνθρακα και οπτάνθρακα που προορίζονται για τη βιομηχανία σιδήρου και χάλυβα της Κοινότητας ανερχόμενες αντίστοιχα σε 3 847 εκατομμύρια γερμανικά μάρκα για το έτος 1989 και σε 3 550 εκατομμύρια γερμανικά μάρκα για το έτος 1990.

Στο πλαίσιο του εν λόγω συστήματος, η γερμανική κυβέρνηση, προτίθεται να καταβάλει στους παραγωγούς άνθρακα, για το έτος 1991 και με βάση τις υφιστάμενες δυνατότητες του προϋπολογισμού, ποσό ύψους 3 398,13 εκατομμυρίων γερμανικών μάρκων για παραγωγή 21,5 εκατομμυρίων τόνων άνθρακα και οπτάνθρακα.

Σχετικά με τις πληροφορίες που γνωστοποίησε η γερμανική κυβέρνηση, η Επιτροπή κρίνει ότι υλοποιείται η προοδευτική μείωση, που απαιτείται στους στόχους του εν λόγω συστήματος.

Η Επιτροπή επιδοκιμάζει τόσο την αρχή του καθορισμού ανωτάτων ορίων για τις ενισχύσεις όσο και την προοδευτική μείωσή τους, που αναμένεται να συμβάλουν στην ενίσχυση της αναδιάρθρωσης της βιομηχανίας άνθρακα και, κατά συνέπεια, στη βελτίωση της ανταγωνιστικότητάς της σύμφωνα με το άρθρο 2 παράγραφος 1 πρώτη περίπτωση της απόφασης αριθ. 2064/86/ΕΚΑΧ.

Παράλληλα, οι ενισχύσεις αυτές συμβιβάζονται με τις διατάξεις των άρθρων 4 και 12 της εν λόγω απόφασης, δεδομένου ότι δεν οδηγούν σε τεχνητώς κατώτερες τιμές σε σχέση με εκείνες που ισχύουν για τον άνθρακα τρίτων χωρών.

Σύμφωνα με το άρθρο 11 παράγραφος 1 της απόφασης αριθ. 2064/86/ΕΚΑΧ, είναι σκόπιμο να διασφαλιστεί ότι οι ενισχύσεις αυτές δεν θα οδηγήσουν σε διακρίσεις, κατά την έννοια των διατάξεων της συνθήκης ΕΚΑΧ, μεταξύ των αγοραστών ή χρηστών άνθρακα ή οπτάνθρακα.

Η γερμανική κυβέρνηση, κοινοποιεί, στο τέλος του έτους 1991, τις ετήσιες μεταβολές που επήλθαν στις παραδόσεις κατά τη διάρκεια της τριετούς περιόδου εφαρμογής του συστήματος ενισχύσεων, καθώς και τα δεδομένα σχετικά με το κόστος παραγωγής και τις ενδεικτικές τιμές, προκειμένου η Επιτροπή να είναι σε θέση να διασφαλίσει την τήρηση όλων των διατάξεων που προαναφέρθηκαν.

ΙΙΙ Η ενίσχυση των 137 εκατομμυρίων γερμανικών μάρκων που προορίζεται για τη χρηματοδότηση των επιδομάτων των ανθρακωρύχων (Bergmannspδmie), δηλαδή 10 γερμανικά μάρκα ανά ημέρα υπόγειας εργασίας, επιτρέπει στις επιχειρήσεις να διατηρούν προσωπικό με τα κατάλληλα προσόντα στις υπόγειες εργασίες. Η ενίσχυση αυτή που συμβάλλει στη βελτίωση της παραγωγικότητας, προβλέπεται ρητά στο άρθρο 6 της απόφασης και συντελεί στη βελτίωση της ανταγωνιστικότητας της βιομηχανίας σύμφωνα με το άρθρο 2 παράγραφος 1 πρώτη περίπτωση της απόφασης.

Από την κοινοποίηση της γερμανικής κυβέρνησης, όσον αφορά τη χρηματοδότηση του καθεστώτος κοινωνικών παροχών στη βιομηχανία άνθρακα προκύπτει ότι οι ενισχύσεις που προτίθεται να χορηγήσει η γερμανική κυβέρνηση στον τομέα αυτόν καθιστούν το λόγο της επιβάρυνσης ανά ανθρακωρύχο εν ενεργεία, προς την παροχή ανά δικαιούχο, κατώτερο από το επίπεδο του αντίστοιχου λόγου στις λοιπές βιομηχανίες. Η διαφορά αυτή πρέπει να ανέρχεται για το 1991 σε 270,4 εκατομμύρια γερμανικά μάρκα. Η υπέρβαση των καθοριζομένων στο άρθρο 7 της απόφασης ορίων πρέπει λοιπόν να θεωρηθεί ως έμμεση ενίσχυση στην τρέχουσα παραγωγή και να εξεταστεί σύμφωνα με τις διατάξεις που προβλέπονται στο άρθρο 10 παράγραφος 2 της απόφασης. Η συνακόλουθη μείωση του κόστους παραγωγής, δηλαδή περίπου 1 %, δεν θα προσφέρει αξιόλογο ανταγωνιστικό πλεονέκτημα στις επιχειρήσεις της Ομοσπονδιακής Δημοκρατίας της Γερμανίας έναντι των λοιπών επιχειρήσεων άνθρακα της Κοινότητας. Η δυνατότητα ελάφρυνσης, του λογαριασμού εκμετάλλευσης των επιχειρήσεων που παρέχει το μέτρο αυτό συντελεί στην ευκολότερη επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα, επιτρέποντας καλύτερη κλιμάκωση των μέτρων αναδιάρθρωσης, εξορθολογισμού και εκσυγχρονισμού και, κατά συνέπεια, ανταποκρίνεται στο στόχο του άρθρου 2 παράγραφος 1 τρίτη περίπτωση της απόφασης.

IV Οι ενισχύσεις που αποτελούν το αντικείμενο της παρούσας απόφασης συμβιβάζονται, κατά συνέπεια, με την εύρυθμη λειτουργία της κοινής αγοράς,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Γερμανία να χορηγήσει στη γερμανική βιομηχανία άνθρακα, για το ημερολογικό έτος 1991, ενισχύσεις ύψους έως 3 805 530 000 γερμανικών μάρκων. Το ποσό συντίθεται από τις εξής ενισχύσεις:

1. ενίσχυση για τις παραδόσεις άνθρακα και οπτάνθρακα στη βιομηχανία σιδήρου και χάλυβα της Κοινότητας, ύψους 3 398,13 εκατομμυρίων γερμανικών μάρκων,

2. ενίσχυση προβλεπόμενη στο πλαίσιο καθεστώτος που αποσκοπεί στη διατήρηση του εργατικού δυναμικού που εργάζεται στα υπόγεια ορυχεία (Bergmannsprδmie), ύψους 137 εκατομμυρίων γερμανικών μάρκων,

3. ενίσχυση για τη χρηματοδότηση των κοινωνικών παροχών στη βιομηχανία άνθρακα, που καλύπτει τη διαφορά μεταξύ πραγματικών και συνήθων κοινωνικών επιβαρύνσεων, ύψους 270,4 εκατομμυρίων γερμανικών μάρκων.

Άρθρο 2

Η Γερμανία ανακοινώνει στην Επιτροπή, έως τις 30 Ιουνίου 1992, τα πράγματι καταβληθέντα ποσά ενισχύσεων κατά το έτος 1991.

Άρθρο 3

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 17 Ιουλίου 1991. Για την Επιτροπή Antσnio CARDOSO E CUNHA Μέλος της Επιτροπής